Bendes skiet op bussie: 'Gaan nie goed' met meisie (6) | Netwerk24
Deur Maygene de Wee 02 Mei 2019 06:00
Dit gaan nie goed met Robinesia Joko (6) wat Maandag in 'n skoolbussie in die kop geskiet is nie, het haar tannie, Desiree Judde, Woensdag gesê.
Robinesia is die middag gewond toe bendes in Avianpark in Worcester geskiet het op die Hyundai-minibus waarin sy en van haar skoolmaats was. Die kinders gaan in Riverview in die dorp skool.
Judde het gesê een van die kinders het in 'n verklaring aan die polisie gesê bendelede het hul bussie voorgekeer.
Robinesia Joko is Maandag in Worcester deur bendes in haar kop geskiet. Foto: Verskaf
"Die man wat hulle gestop het, het glo geld by die kinders en die bestuurder gesoek. Hulle het gesê hulle het nie geld nie, waarop hy glo vir hulle gesê het dat hulle nie eers bang is dat hulle vrekgeskiet sal word nie."
Sy sê die bestuurder het toe weggery, waarna op die voertuig geskiet is en een van die koeëls Robinesia in die kop getref het.
Sy is kort ná die voorval met 'n helikopter na die Rooikruis-kinderhospitaal in Kaapstad geneem, waar die koeël in 'n operasie verwyder is.
Volgens Judde het die dokters haar ouers meegedeel dat haar brein nog baie geswel is en daar nog baie bloeding is.
"Dinge lyk nie goed nie, maar die dokters het gesê wonderwerke kan nog altyd gebeur. My suster en swaer is baie emosioneel. Robinesia is hul jongste kind. Hulle is tans by haar."
Volgens kapt. Frederick van Wyk, polisiewoordvoerder, is vier vermeende bendelede, glo almal van die Uitbyters, Maandag in hegtenis geneem is.
Een van die vermeende bendelede is glo 'n 29-jarige voormalige polisielid wat na bewering op die polisie geskiet het toe hulle die voorval ondersoek het.
Van Wyk sê die voorval het Maandag omstreeks 15:30 in Avianpark gebeur. Die polisie het op 'n klag van bendegeweld tussen die JCY's en die Uitbyters gereageer toe op hulle geskiet is.
Volgens Van Wyk sal die mans op aanklagte van poging tot moord, die onwettige besit van 'n vuurwapen en die rig van 'n vuurwapen in die landdroshof in Worcester verskyn.